# פרשת צו

"דַּבֵּר אֶל-אַהֲרֹן וְאֶל-בָּנָיו לֵאמֹר, זֹאת תּוֹרַת הַחַטָּאת: בִּמְקוֹם אֲשֶׁר תִּשָּׁחֵט הָעֹלָה תִּשָּׁחֵט הַחַטָּאת, לִפְנֵי ה'--קֹדֶשׁ קָדָשִׁים, הִוא" (ויקרא ו' י"ח)

פרשת צו מכילה בתוכה ביטוי מוזר - קודש קודשים. הביטוי מזכיר לנו את קודש הקודשים שהוא אזור בבית המקדש אליו נכנס רק הכהן הגדול אחת בשנה ביום הכיפורים. ישנו קשר בין שני המושגים אך קודש הקודשים הוא מקום בעוד קודש קודשים הוא תיאור. המילה קודש לכשעצמה מבטאת ייחוד, כאשר אנו רוצים לייחד משהו לאדם ספציפי אנו מקדישים לו את אותו הדבר (ניתן לשמוע ברדיו הקדשות של שירים). ידועים לנו מן העברית צירופים של מילים החל מהתנ"ך, שיר השירים הפותח את הספר הנקרא בשם זה "שִׁיר הַשִּׁירִים, אֲשֶׁר לִשְׁלֹמֹה" (שיר השירים א', א') הבל הבלים החוזר פעמים במשפט הפותח של ספר קהלת "הֲבֵל הֲבָלִים אָמַר קֹהֶלֶת הֲבֵל הֲבָלִים הַכֹּל הָבֶל" (קהלת א', ב'). יש לנו פיוטים בתפילה "אֶפְתְּחָה פִּי בִּתְפִלָּה וּבְתַחֲנוּנִים לְחַלּוֹת וּלְחַנֵּן פְּנֵי מֶלֶךְ מַלְכֵי הַמְּלָכִים וַאֲדוֹנֵי הָאֲדוֹנִים"(תפילת הימים הנוראים) או ליד שולחן השבת "ממלך מלכי המלכים" (פיוט שלום עליכם) וגם בעברית החדשה – פלא פלים, אלוף האלופים ועוד. בכולן המשמעות היא זהה – נושא המשפט הוא יותר מאחרים בקבוצתו לדוגמה, רבי עקיבא אמר "כל הכתובים קדש ושיר השירים קדש קדשים" (ידים ג', ה'), וכך ניתן לראות במשפט אחד שתי דוגמאות לתופעה.

בעברית החדשה כדי לתאר תאור דומה אנו משתמשים בתוספת "וב" – גבר שבגברים לדוגמא.

במקרה שלנו - מדובר בקרבן שהוא כל כך קדוש שהוא קודש וגם תמורתו (הפדיון שלו) קודש. העניין הוא, שהתורה מנסה להגיש לנו שיש דרגות - יש חול ויש קודש וגם בתוך הקודש יש דרגות, יש קדוש סתם ויש קודש קודשים, מבין הקדושים הוא יותר קדוש.

כנראה שבעברית צחה לא נדרש היה ביטוי מסורבל כמו "הכי חזק" אלא ניתן לומר חזק חזקים וגם לא נדרש לומר "מימיני רק הקיר" (אביגדור ליברמן) וניתן לומר ימין ימניים.

גם אנו צריכים להפנים נקודה זו, גם אם נהיה בצד הטוב, במקרה דנן בצד הקדוש, עדין יהיה מישהו טוב יותר. עובדה זו אל לה לרפות את ידינו אלא עלינו להכיר בכך שתמיד, לכל אדם יש מקום לשיפור ועליו גם לשאוף לשיפור זה.